8 feb. 2021

Kære Mette Frederiksen.

Du skabte mange forhåbninger, da du udnævnte dig selv til ”Børnenes minister”. Ikke mindst med udsagnet om at ”børn kan aldrig gøre for det”.

Og min begejstring for dig og din regering toppede, da du gav en Officiel undskyldning til Godhavndrengene her i sidste øjeblik, hvor der stadig er nogle tilbage. Noget samtlige af dine forgængere i statsministerembedet har undgået.

Og senest har du undskyldt overfor de grønlandske børn, der blev tvangsfjernet til Danmark for mere end 50 år siden. Også noget en af dine mange forgængere burde ha gjort.

Og nu kommer du og din regering med udspillet til en helt ny lov: Børnenes lov, hvor I vil sikre børn mod elendige forældre. I ly af den vil det være oplagt at kaste et fornyet blik på de børn, der henlever et elendigt liv i de nordsyriske lejre. Dem skal du endnu ikke gi en undskyldning. Men hvis du stadig har ambitioner om at kalde dig ”børnenes minister”, vil jeg foreslå, at du hurtigst muligt henter dem hjem til Danmark, så længe de endnu er levende. Og før de blir endnu mere traumatiserede, end de allerede er.

Jeg er jo ikke den første, der foreslår dette. Og du kender hele sagen til bunds. Og jeg kender alle dine argumenter for ikke at hente dem og deres mødre hertil. Jeg så godt din vrede, da du svarede Pernille Skipper i Folketinget for ca. tre uger siden. Og jeg kan godt forestille mig, hvor svært det er at skifte holdning. Som politiker taber man ansigt. Jeg håber bare inderligt, at du i dette tilfælde tør vise en lille smule af dit gode ansigt og hjælpe de små børn hjem, med alt hvad det indebærer. Og ellers må du droppe din titel som børnenes minister.

Venlig hilsen, Jannik Hastrup - med i Støttegruppen Børnene hjem fra Syrin NU!